বাউলের জীবনের আবহে, সঙ্ঘশ্রী ক্লাবের দুর্গাপুজোয় ‘দিগন্তের সুর’

শিলিগুড়ি: শহরের অন্যতম দুর্গা পুজোর মধ্যে নাম রয়েছে সঙ্ঘশ্রী ক্লাবের। এবছর এই পুজো পদার্পণ করল ৫৯তম বছরে। ১৯৬৬ সালে পথচলা শুরু করা এই ক্লাব প্রতিবছরই অভিনব থিমের মাধ্যমে শিলিগুড়িবাসীর মন জয় করে এসেছে। এবারও তার ব্যতিক্রম নয়। ২০২৫ সালের দুর্গাপুজোয় তাদের থিম থাকছে ‘দিগন্তের সুর’।

হাতে গোনা আর কয়েকদিন বাকি। তারপরই বাঙালির শ্রেষ্ঠ উৎসব দুর্গাপুজো। শিলিগুড়ি সহ আশেপাশের এলাকায় বেশ কয়েকটি পুজো হয় ধুমধাম করে। সেই তালিকায় নাম রয়েছে সঙ্ঘশ্রী ক্লাবেরও। পাহাড়, ঝর্ণার মাঝে একচিলতে প্রকৃতির অন্যরূপ দেখা মেলে এই সময় উত্তরবঙ্গে। মৃদ্যু হাওয়া আর শরতের আকাশ মোড়া প্রকৃতি যেন আনন্দের সুবাস দেয়। ইতিমধ্যেই সেজে উঠেছে শহর শিলিগুড়ির বিভিন্ন প্রান্ত। চলতি বছর সঙ্ঘশ্রী ক্লাবের থিম দিগন্তের সুর। এই থিমের মাধ্যমে মূলত, বাউল শিল্পীদের জীবন সংগ্রামের গল্প ও তাঁদের সঙ্গীত চর্চার আবহ ফুটে তোলা হবে। এছাড়াও তাঁদের প্রতিমাতেও থাকবে এই থিমের ছোঁয়া।

আরও পড়ুন: দশমীতে অরন্ধন, বন্দোপাধ্যায় বাড়ির জৌলুস কমলেও রীতিতে ভাঁটা পড়েনি

উদ্যোক্তাদের বক্তব্য, সময়ের সাথে সাথে হারিয়ে যাচ্ছে বাংলার লোক সংস্কৃতি। তারই মধ্যে অন্যতম বাউল সঙ্গীত। সেই ভাবনাকে মাথায় রেখেই এবার এই থিমের আয়োজন করছে সঙ্ঘশ্রী ক্লাব। জানা গিয়েছে, বিখ্যাত মহিলা বাউল শিল্পীর আদলেই গড়ে তোলা হবে প্রতিমা। বাংলার লোক সংস্কৃতিকে মণ্ডপের মাধ্যমে দর্শনার্থীদের মধ্যে তুলে ধরবে সঙ্ঘশ্রী ক্লাব।