সাত সকালে শিলিগুড়িতে জোড়া মৃতদেহ উদ্ধার, চাঞ্চল্য আশিঘর এলাকায়

শিলিগুড়ি: সাত সকালে জোড়া মৃতদেহ উদ্ধারের ঘটনায় শিলিগুড়ির আশিঘর আউটপোস্ট এলাকায় চাঞ্চল্য ছড়াল। রবিবার ভক্তিনগর থানার অন্তর্গত আশিঘর এলাকা থেকে স্বামী-স্ত্রীর দেহ উদ্ধার করে পুলিশ। মৃত দম্পতির পরিচয়, অনিমা মন্ডল (৪০) এবং তার স্বামী তপন মন্ডল (৫০)। দু’জনেই ভোলানাথ পাড়া এলাকার বাসিন্দা বলে জানা গিয়েছে।

রবিবার সকালে প্রথমে শাহু নদী থেকে অনিমা মন্ডলের গলাকাটা দেহ উদ্ধার হয়। অপরদিকে কিছু দূরেই জঙ্গলের ভিতর থেকে ঝুলন্ত অবস্থায় পাওয়া যায় তপন মন্ডলের দেহ। ঘটনাকে কেন্দ্র করে এলাকায় ব্যাপক উত্তেজনা ছড়িয়ে পড়ে। যদিও, দুজনের একসঙ্গে মৃত্যু ঘিরে তৈরি হয়েছে নানান ধোঁয়াশা। আশিঘর আউটপোস্টের পুলিশ ঘটনাস্থলে পৌঁছে দু’টি দেহ উদ্ধার করে উত্তরবঙ্গ মেডিকেল কলেজ ও হাসপাতালে ময়নাতদন্তের জন্য পাঠায়। ঘটনার প্রকৃত কারণ জানতে আশিঘর আউটপোস্টের পুলিশ পুরো বিষয়টি খতিয়ে দেখছে।

আরও পড়ুন: নলহাটি গুলিকাণ্ডে নয়া মোড়, চাঞ্চল্যকর দাবি মৃতার স্বামীর

পরিবার সূত্রে খবর, গতকাল, শনিবার সন্ধ্যা থেকে ওই দম্পতির খোঁজ পাওয়া যাচ্ছিল না। মোবাইল ফোনেও যোগাযোগ করা যায়নি। বিভিন্ন জায়গায় খোঁজখবরও চলে। থানায় বিষয়টি জানানো হয়। এরপর রবিবার সকালে জোড়া মৃতদেহ উদ্ধার হয়। নদীর পাড়ে অনিতার গলাকাটা মৃতদেহ পড়ে থাকতে দেখা যায়। তার থেকে প্রায় ২০০ মিটার দূরে একটি গাছে স্বামী তপনের গলায় ফাঁস লাগানো ঝুলন্ত মৃতদেহ দেখতে পাওয়া যায়। সাতসকালে এই দুই মৃতদেহ দেখে স্থানীয়দের মধ্যে আতঙ্ক ছড়ায়। খবর দেওয়া হয় আশিঘর থানায়।