৪৬ বছরে শিলিগুড়ির মহামায়া স্পোর্টিং ক্লাব, শ্যামাপুজোয় বড়মার আদলে প্রতিমা দর্শনে ভিড়

শিলিগুড়ি: ৪৬ বছরে পদার্পণ করল শিলিগুড়ির (Siliguri) হায়দারপাড়ার মহামায়া স্পোর্টিং ক্লাবের শ্যামা পুজো (Kali Puja 2025)। এবছরও দর্শনার্থীদের আকর্ষণের কেন্দ্রবিন্দুতে বড়মার আদলে তৈরি প্রতিমা (District news)।

২০২৩ সালে প্রথমবার নৈহাটির (Naihati) বিখ্যাত বড়মার আদলে প্রতিমা গড়ে ব্যাপক সাড়া পেয়েছিল ক্লাবটি। সেই সাফল্যের পর থেকেই সিদ্ধান্ত নেওয়া হয়, প্রতি বছরই বড়মার আদলে প্রতিমা গড়া হবে। ক্লাবের সদস্যদের কথায়, শ্যামা পুজোর সময় বহু মানুষের পক্ষে নৈহাটিতে গিয়ে বড়মার দর্শন সম্ভব হয় না। তাই শিলিগুড়ির মানুষ যাতে নিজ শহরেই সেই দর্শনের সুযোগ পান, সেই ভাবনা থেকেই এই উদ্যোগ।

আরও পড়ুন: দুর্গাপুজোয় নীলকণ্ঠ পাখি ধরার ছলে বন্যপ্রাণ হত্যা! মালদায় তৎপর বন দফতর

এবছর বড়মার আদলে এই পুজোর তৃতীয় বর্ষ। শুধুমাত্র প্রতিমা নয়, পুজোর সমস্ত নিয়ম-নিষ্ঠা, আচার-অনুষ্ঠানও পালন করা হচ্ছে নৈহাটির বড়মার পুজোর আদর্শে। এলাকাবাসীর দাবি, এই পুজো এখন শিলিগুড়ির অন্যতম জনপ্রিয় শ্যামা পুজো হিসেবে পরিচিতি পেয়েছে।